
			Estava superemocionat, aquell dia feia deu anys…, però l’aniversari no va començar amb gaire bon peu, perquè en obrir els ulls vaig veure això damunt del meu nas.

			

			[image: imagen]

			

		[image: imagen]

		  

			Les aranyes són el meu pitjor malson! Me la vaig treure de sobre de seguida abans que em pogués picar i vaig sortir del llit d’un salt, però la manta em va quedar entortolligada al peu. Estava a punt de patir una CAIGUDA ÈPICA.

			Estic molt acostumat a caure. De fet, caic CADA DOS PER TRES. Però aquell matí, en canvi, va passar una cosa molt estranya.

			Mentre em precipitava en picat contra terra, vaig giravoltar i vaig fer un doble mortal AL·LUCINANT. Els meus braços esquelètics es van obrir com si fossin molles i vaig aterrar dempeus A LA PERFECCIÓ!

		  Soc en Nelson Kane. El pringat d’en Nelson Kane, que viu en un dipòsit de ferralla a Duck Creek. Entrebancar-me és propi de mi. Caure és propi de mi. Fer dobles mortals NO és propi de mi!

			Cada matí, el mirall em recorda exactament qui soc.

			Però aquell matí, quan em vaig mirar al mirall, em vaig adonar que hi havia una altra cosa molt estranya… em vaig veure perfectament… sense les ulleres!

			Normalment, sense ulleres no hi veig tres dalt d’un burro.

		  Però aquell dia tot es va tornar borrós quan me les vaig POSAR!

			Quan me les vaig treure… tot nítid.

			Què estava passant?!

			—Nelson! A esmorzar! —em va cridar la mare des del pis de baix.

			Em vaig fregar els ulls. Potser havia somiat allò del doble mortal flipant.

			Però com podia explicar la vista perfecta?

			—Per molts anys, Nelson! —van cridar plegats la mare, l’àvia Pat i el cosí Kenny des de la cuina.

			Eren al voltant de la taula amb un pastís d’aniversari de xocolata ENORME.

			La mare em va donar un regal que feia tota la pinta d’estar embolicat amb el mateix paper que havia fet servir per Nadal.

			Vivim en un dipòsit de ferralla i les coses no ens van gaire bé, de manera que per arribar a final de mes la mare ha de treballar moltes hores de dona de fer feines. Per això procura estalviar diners d’allà on pot.

			Vaig desembolicar el paper amb compte.

			No n’hi havia una, sinó dues dessuadores de superheroi noves de trinca!

			Tenien una caputxa especial que baixava fins a sota dels ulls, o sigui que semblaves un superheroi de veritat!

		  Me’n vaig posar una a l’acte.

			Vaja… eren xules, però m’anaven maaaaaassa grans!

			—Eren les úniques talles que quedaven a la secció de dos per u —va explicar la mare—. Ja les aniràs omplint!

			—M’encanten! —vaig dir, tot i que trigaria cinc anys a omplir-les!

			—Ei, no t’oblidis del meu regal —va dir el cosí Kenny. Em va donar un paquet de galetes lligat amb una cinta.

			—Fantàstic —vaig respondre—, són les meves preferides!

			Vaig treure la cinta i el paquet estava buit. Només hi havia una nota que deia: «TE LES DEC».

			—És que m’estava morint de gana —va aclarir en Kenny.

			El cosí Kenny és prim com un fideu, però menja com una llima!

			—No passa res, Kenny. Sé com t’agraden les galetes de xocolata. Gràcies de totes maneres.

			Aleshores, l’àvia em va oferir una motxilla molt tronada.

			—Ara ja ets gran, Nelson, i necessitaràs coses de nen gran —va dir—. Endavant… mira què hi ha dins.

			Vaig obrir la cremallera de la motxilla i en vaig treure un grapat d’objectes estrafolaris. N'hi havia un aparell que eren especialment estranys!

			—Què és això?

			—És una lot i una estufa tot en u!

			—Quina passada! —va fer en Kenny—. Per quan és fosc i alhora fa fred!

			—Gràcies, àvia! —vaig dir.

			La meva àvia és molt guai. Mentre les altres es passen el dia assegudes teixint mitjons, la meva inventa coses flipants… més o menys. Dic «més o menys» perquè generalment fabrica artefactes estrambòtics.

			És pràctic que el dipòsit de ferralla estigui farcit de velles andròmines que es poden aprofitar.

			Des de tallagespes espatllats fins a cotxes vells i peces d’ordinadors.

			L’àvia es passa el dia desmuntant màquines per crear objectes nous.

			Alguns dels seus invents són brillants i podrien haver-nos fet guanyar una bona picossada, si no fos pel fet que de vegades funcionen… i de vegades NO.

			Com les fantàstiques vambes que funcionen amb energia solar. Els dies assolellats, les vambes et fan córrer superràpid!

			El problema és que quan passa un núvol que tapa el sol… les vambes van cap endarrere!

		  O la bici motoritzada que fa servir plàtans de combustible. Respectuosa amb el medi ambient, no se’t cansen les cames…

			L’únic problema és que, al cap d’una estona, comences a fer olor de plàtan. Ho vaig descobrir a les males, quan vaig passar per davant dels micos al zoo.

			Després hi ha l’assecadora de microones, que eixuga la roba en deu segons clavats. Qui no en voldria una? Però resulta que l’assecadora supersònica de l’àvia de vegades encongeix els pantalons curts i passen de la talla vint a la talla dos!

			I això em va donar una idea genial!

			—Ei! —vaig dir—. Podem fer encongir les meves dessuadores a l’assecadora supersònica de l’àvia!

			—Bona pensada! —va exclamar en Kenny.

			—Bé —va intervenir l’àvia, nerviosa—. Pot ser que hi hagi de fer quatre ajustaments… no vull fer malbé les dessuadores. Per sort en tens dues! —va fer broma.

			dos

			–Aneu amb compte quan sortiu, nois! —va dir la mare—. Recorda’t de posar-te les ulleres, Nelson.

			—Ja no les necessito —vaig mussitar.

			La mare es va quedar de pasta de moniato.

			—Què?!

			—Sí, quan m’he llevat aquest matí… m’hi guipava a la perfecció.

			La mare va mirar l’àvia, nerviosa.

			—Ai, ai! —L'àvia va ofegar el crit.

			—Ha… passat alguna ALTRA cosa, avui? —em va preguntar la mare.

			Ara totes dues em miraven d’una manera estranya.

			—Com ara què? —vaig dir—. A què et refereixes?

			—Et sents diferent… o has notat alguna cosa excepcional? —va insistir la mare.

			De què estava parlant? 

			Que potser SABIA que fins aleshores aquell havia estat el dia més estrany de la meva vida?

			—Potser —vaig contestar—. Aquest matí he fet un salt mortal de bojos a la meva habitació.

			La mare es va girar de dret cap a l’àvia.

			Es van mirar com si allò no tingués res d’estrany. Com si allò fos exactament el que es pensaven que diria!

			Però com ho podien saber?!

			

		[image: imagen]

			

			La mare va respirar fondo i em va envoltar amb el braç.

			—T’hem de dir una cosa, Nelson —va començar—. Estàvem esperant a veure si avui, que fas deu anys, canviava alguna cosa. I sembla que sí.

			La veu de la mare sonava tan seriosa que fins i tot en Kenny va deixar d’endrapar per parar bé l’orella!

			—Nelson —va seguir la mare—, la llegenda diu que les habilitats d’un jove ninja es manifestaran el dia que faci deu anys.

			Un jove NINJA?! 

			De què estava parlant?!

			—El teu pare va ser l’últim ninja sobre la faç de la terra —va afegir—. I com que ja no és amb nosaltres… crec que ara el darrer ninja sobre la faç de la terra ets tu.

			Quèèè?

			Em rodava el cap.

			Què estava passant?

			—Que GUAAAI —va xisclar en Kenny—. Ets un ninja, Nelson! Això vol dir que pots esquivar els objectes fent bots cap enrere!

			—Però què t'empatolles, tu! —vaig cridar—. Esteu tots sonats. El que ha passat aquest matí ha estat pura casualitat!

			—Per què no proves una cosa? —va proposar l’àvia, empenyent la seva cadira—. Ara mateix. Mira de saltar-hi per sobre fent un bot cap enrere.

			Ni parlar-ne!

			Em vaig imaginar saltant cap enrere i estampant-me de ple contra la taula. Això els demostraria que era el mateix pringat que era ahir, i bé prou que no era un ninja fabulós.

			—Vinga! —va insistir en Kenny, picant de mans, molt emocionat.

			—D'acord doncs, som-hi —vaig dir.

			Vaig doblegar els genolls i vaig fer un bot!

			Tal com sospitava, vaig saltar de tort, vaig tombar la cadira i em vaig entrebancar!

			I en el més propi estil Nelson Kane… amb el peu vaig arrossegar les estovalles de la taula!

			—El pastís! —va cridar en Kenny, i em vaig adonar que l’havia enviat cap amunt i que ara estava en caiguda lliure.

			Tot d’una, dins la meva ment, ho vaig veure tot a càmera lenta. Abans de caure de morros per terra, em vaig girar cap enrere, em vaig estirar cap endavant… i vaig atrapar al vol el pastís amb el peu.

			—Ual·la! —va exclamar en Kenny—. Acabes de salvar el pastís! Hauries de ser pastisser!

			Tothom se’m va quedar mirant.

			—En Nelson no és pas un pastisser, Kenny —va dir la mare—. És un ninja.

			—Un ninja que salva la manduca de la destrucció! —va exclamar en Kenny—. El millor tipus de ninja!

			L’àvia observava el pastís damunt la taula i tot el que hi havia escampat per terra.

			—Et queda molt per aprendre a fer servir les teves habilitats com cal —va dir—, i soc aquí per ajudar-te. Però la teva mare té raó. No n’hi ha cap dubte, Nelson… ets un NINJA!

			—Òndia —vaig murmurar—. M’esteu dient que soc un ninja… i que el papa també era un ninja? I jo que creia que el papa era un pescador que es va perdre al mar.

			La mare i l’àvia es van mirar, incòmodes.

			—El teu pare —va dir l’àvia— era el ninja més formidable que hi hagi hagut mai. Però… tal com va descobrir, ser ninja no et fa invencible. De fet, pot ser molt perillós…

			—Fill meu —la va interrompre la mare, agafant-me la mà—. El teu destí és ajudar la humanitat i protegir-la de les forces del mal. Però ara mateix, el que has de fer és esmorzar.

			Protegir la humanitat?!

			Jo?

			Un ninja?

			Si ahir em vaig passar tot el dia amb els calçotets del revés!

			De debò que no crec que estigui preparat per a això.

